Illum il-Bord Eżekuttiv approva l-kalendarju tal-Laqgħat Plenarji u tal-Panels taċ-Ċittadini Ewropej, b'sensiela ta' avvenimenti li se jibdew mix-xahar id-dieħel. Il-Plenarja inawgurali tal-Konferenza se ssir fid-19 ta' Ġunju 2021, fi Strasburgu, b'parteċipazzjoni kemm fiżika kif ukoll mill-bogħod, f'konformità sħiħa mas-sitwazzjoni medika, u se tinkludi preżentazzjonijiet dwar il-Panels taċ-Ċittadini Ewropej u dwar il-Pjattaforma Diġitali Multilingwi. Qabel dan, fis-17 ta' Ġunju 2021 se ssir xandira diretta online ta' avveniment taċ-ċittadini Ewropej fil-qafas tal-Konferenza minn Lisbona, fil-Portugall. Dan se jkun magħmul minn 27 rappreżentant mill-Panels taċ-Ċittadini jew mill-avvenimenti nazzjonali (rappreżentant għal kull Stat Membru), kif ukoll mill-President tal-Forum Ewropew taż-Żgħażagħ u minn għadd ta' ċittadini li diġà ntgħażlu mill-Panels taċ-Ċittadini fil-livell Ewropew. L-avveniment, li se jiġi organizzat wkoll b'mod ibridu, se jagħti l-opportunità lill-parteċipanti li jiddiskutu l-aspettattivi tagħhom mill-Konferenza mat-tliet Kopresidenti. Dawn il-parteċipanti se jattendu wkoll il-Plenarja inawgurali fi Strasburgu. Illum il-Bord Eżekuttiv ħa nota wkoll tal-modalitajiet prattiċi finali tal-erba' Panels taċ-Ċittadini Ewropej li huma ppjanati, inkluż is-suġġetti allokati għal kull wieħed minnhom: Barra minn hekk, tħejjiet gwida li tgħin lill-Istati Membri u lil kull min ikun jixtieq jorganizza panels taċ-ċittadini u avvenimenti oħra fil-livell nazzjonali, reġjonali jew lokali, fl-ambitu tal-Konferenza. Il-Kopresident tal-Bord tal-Parlament, l-MEP Guy Verhofstadt. “Jeħtieġ li nagħmlu biċċa xogħol tajba dwar dan il-proċess. Fil-parti l-kbira tagħha l-leġittimità tal-Konferenza tiddependi fuq dan. Qed naħdmu biex nagħtu spinta lill-pjattaforma, norganizzaw il-panels u noħolqu l-plenarja biex naħdmu bir-riżultati li joħorġu minn dawn it-tnejn. Qiegħed ninnota li hemm interess kbir fil-Konferenza, anki mill-parlamenti nazzjonali, mis-sħab tas-soċjetà ċivili u miċ-ċittadini. Issa d-dmir tagħna huwa li nibnu fuq dak l-entużjażmu u l-enerġija fil-Konferenza nnifisha.” Is-Segretarja tal-Istat Portugiż għall-Affarijiet tal-UE, u l-Kopresident mill-Presidenza tal-Kunsill tal-UE, Ana Paula Zacarias, stqarret: “Kuntenti li qed norganizzaw l-ewwel avveniment taċ-Ċittadini ix-xahar id-dieħel f'Lisbona, qabel l-ewwel Plenarja tal-Konferenza. Iċ-ċittadini dejjem se jkunu fil-qalba ta' dan l-eżerċizzju Ewropew maġġuri u rridu nagħtuhom iċ-ċans li tassew jinvolvu ruħhom u jipparteċipaw. Il-ġejjieni komuni tagħna jinsab f'idejhom.” Il-Viċi President tal-Kummissjoni għad-Demokrazija u d-Demografija, u Kopresident, Dubravka Šuica, qalet: “Issa lħaqna l-qalba tal-Konferenza dwar il-Futur tal-Ewropa: iċ-ċittadini tagħna. Bħala motivaturi ta' dan il-proċess uniku, il-kontribuzzjonijiet, l-ideat, it-tamiet u l-ħolm tagħhom se jkunu essenzjali hekk kif qed insawru l-viżjoni għall-unjoni tagħna. Il-Konferenza tagħti spazju bżonnjuż biex ikunu jistgħu jiddeliberaw bejniethom u mar-rappreżentanti eletti fuq bażi indaqs.” Sfond Il-Konferenza Plenarja se tkun magħmula minn 108 rappreżentant mill-Parlament Ewropew, 54 rappreżentant mill-Kunsill (tnejn minn kull Stat Membru) u 3 rappreżentanti mill-Kummissjoni Ewropea, kif ukoll 108 rappreżentant mill-Parlamenti nazzjonali kollha fuq bażi indaqs, u ċ-ċittadini. 108 ċittadin se jipparteċipaw biex jiddiksutu ideat li joriġinaw mill-Panels taċ-Ċittadini u mill-Pjattaforma Diġitali Multilingwi, flimkien mal-Forum Ewropew taż-Żgħażagħ. Se jkun hemm erba' Panels taċ-Ċittadini, kull wieħed minnhom jinkludi 200 ċittadin u jiżgura li tal-anqas jiġu inklużi ċittadin u ċittadina għal kull Stat Membru. Iċ-ċittadini se jintgħażlu b'mod aleatorju biex jiġi żgurat li jkunu rappreżentattivi tad-diversità tal-UE, f'termini ta' oriġini ġeografika, ġeneru, età, sfond soċjoekonomiku u livell ta' edukazzjoni. Iż-żgħażagħ bejn is-16-il sena u l-25 sena se jirrappreżentaw terz minn kull panel. Fi żmien debitu l-Plenarja se tippreżenta l-proposti tagħha lill-Bord Eżekuttiv, li se jfassal rapport b'kollaborazzjoni sħiħa u bi trasparenza sħiħa mal-Plenarja, u li se tiġi ppubblikata fuq il-Pjattaforma Diġitali Multilingwi. Il-Pjattaforma Diġitali Multilingwi hija l-uniku post fejn il-kontributi mill-avvenimenti relatati mal-Konferenza se jinġabru, jiġu analizzati u ppubblikati. Għal Aktar Informazzjoni Il-Pjattaforma Diġitali tal-Konferenza dwar il-Futur Mistoqsijiet u tweġibiet dwar il-pjattaforma diġitali multilingwi tal-Konferenza dwar il-Futur tal-Ewropa Dikjarazzjoni Konġunta tal-Konferenza dwar il-Futur tal-Ewropa Ir-Regoli ta' Proċedura tal-Konferenza dwar il-Futur tal-Ewropa